****

**M E S T O S T A R Á Ľ U B O V Ň A**

**Informatívna správa**

**o**

**MIESTNEJ AKČNEJ SKUPINE Ľ U B O V N I A N S K O**

**V Starej Ľubovni, dňa 5.4.2016**

**Miestna akčná skupina** (ďalej len „MAS“) je pracovná, iniciatívna skupina, ktorá združuje verejnú správu, podnikateľov, neziskové organizácie, poľnohospodárske a lesnícke subjekty vrátane aktívnych obyvateľov a ďalších predstaviteľov pôsobiacich na miestnej úrovni.

MAS je ustanovená k spracovaniu a následnej realizácii stratégie rozvoja územia na základe princípov prístupu ***Leader***. Realizácia stratégie spočíva predovšetkým v rozhodovaní o podpore projektov miestnych subjektov, vrátane ich monitorovania a v realizácii spoločných rozvojových projektov a programov.

**Akronym Leader** (Liaison Entre Actions de Développement de le Économie Rurale) znamená v preklade spájanie aktivít, ktoré podporujú hospodársky rozvoj vidieka.

Cieľom európskej iniciatívy ***Leader*** je zlepšenie kvality *života vo vidieckych oblastiach*, *zlepšenie ekonomickej príležitosti* a *sociálnych podmienok vidieckeho obyvateľstva*, aby na základe vzájomnej spolupráce na báze partnerstva prekonali nové problémy, ktorým vidiecke oblasti čelia, aby sa zamysleli nad dlhodobým potenciálom svojich oblastí a implementovali spoločne vytvorené integrované, vysoko kvalitné a originálne stratégie trvalo udržateľného rozvoja svojho územia.

Prioritou je zlepšovanie manažmentu a riadenia a mobilizácia rozvojového potenciálu vo vidieckych oblastiach. Tento cieľ sa v podmienkach Slovenskej republiky bude napĺňať prostredníctvom realizácie integrovaných stratégií rozvoja územia, v rámci ktorých sa budú realizovať projekty jednotlivých žiadateľov.

Integrovanú stratégiu rozvoja územia pre určité územie vypracuje práve vyššie spomenutá MAS, prostredníctvom ktorej budú do praxe zavádzané princípy prístupu ***Leader***.

V novom programovom období 2014 – 2020 bude vyžívaná nová metóda s názvom ***CLLD***, ktorá naviaže na metódu ***Leader.***

**Miestny rozvoj vedený komunitou (ďalej len „CLLD“)** je koncipovaný v smere zdola - nahor a môže vykazovať vyššiu efektivitu ako plošné centrálne riadenie. Prostredníctvom tohto nástoja by malo dôjsť k celkovému zlepšeniu charakteristík vidieckych oblastí na území Slovenska.

Miestna akčná skupina, ktorá je vybraná Riadiacim orgánom (Ministerstvo pôdohospodárstva a rozvoja vidieka SR) na implementáciu integrovanej stratégie rozvoja územia, musí mať *právnu formu občianskeho združenia*. Skupine je udelený štatút a zároveň získa finančnú podporu na realizáciu svojej stratégie.

Kritériá oprávnenosti MAS vychádzajú z ***Programu rozvoja vidieka*** (ďalej len „PRV“) a sú v súlade s nariadením Rady (ES) č. 1698/2005 o podpore rozvoja vidieka prostredníctvom Európskeho poľnohospodárskeho fondu pre rozvoj vidieka, ktorí tvorí jednotný právny rámec pre podporu rozvoja vidieka a vykonávacím nariadením Komisie (ES) č. 1974/2006, ustanovujúcim podrobné pravidlá implementácie jednotlivých opatrení PRV.

**Základné kritéria oprávnenosti MAS (objektívne výberové kritériá):**

* stratégia musí byť realizovaná na území SR;
* MAS je zoskupenie verejného a súkromného sektora na miestnej úrovni, kde na úrovni rozhodovania partnerstvo musí pozostávať z min. 50 % zástupcov zo súkromného sektora vrátane občianskeho a neziskového a max. z 50% zástupcov verejného sektora;
* MAS má právnu subjektivitu a povinné orgány, ktoré sú schopné spravovať verejné prostriedky ako aj manažovať činnosť MAS;
* počet obyvateľov na území MAS musí byť vyšší ako 10 000 obyvateľov a nesmie prekročiť počet 150 000 obyvateľov;
* z podpory sú vylúčené obce s počtom obyvateľov nad 20 000 (obec môže byť súčasťou MAS, ale nemôže byť konečným prijímateľom – predkladateľom projektu, avšak konečný prijímateľ – predkladateľ projektu z tejto obce môže predkladať ŽoNFP v rámci implementácie stratégie1;
* oblasť na ktorú sa vzťahuje stratégia musí pokrývať súvislé vidiecke územie, ohraničujúce katastre všetkých zahrnutých obcí v rámci územia žiadajúceho o podporu, sformované na princípe spoločného záujmu;
* územie musí mať miestnou akčnou skupinou vypracovanú Integrovanú stratégiu rozvoja územia s jasne formulovanými prioritami, opatreniami, príp. aktivitami;
* musia byť predložené všetky doklady o formovaní územia MAS spolu so súhlasom všetkých zahrnutých obcí t. j. uznesenie zastupiteľstva2 všetkých obcí vyjadrujúce súhlas so zaradením do územia;
* členovia MAS musia pôsobiť (mať trvalé, prípadne prechodné bydlisko, sídlo alebo prevádzku) v území MAS;
* stratégia musí zahrňovať inovačné prístupy t. j. stimulačné a novátorské prístupy k rozvoju územia.

**Miestna akčná skupina ĽUBOVNIANSKO (ďalej len „MAS ĽUBOVNIANSKO“) je "multisektorálne" združenie,  ktoré vzniklo**registrovaním v zmysle zákona SR  č. 83/1990 Zb. o združovaní občanov v znení neskorších predpisov dňa **26.03.2015.**

Sídlom združenia je obec Kolačkov: Obecný úrad Kolačkov č. 30, 065 11 Nová Ľubovňa.

*1 V prípade ak je členom MAS obec s počtom obyvateľov nad 20 000, počet obyvateľov tejto obce sa nezapočítava do celkového počtu obyvateľov MAS.*

*2 Predkladá sa súhlas všetkých zahrnutých obcí so zaradením do územia v pôsobnosti verejno-súkromného partnerstva (MAS) a s oboznámením sa s Integrovanou stratégiou rozvoja územia v zmysle Záväznej osnovy Integrovanej stratégie rozvoja územia, Príloha č.2 Doklad o súhlase  všetkých obcí so zaradením do územia pôsobnosti verejno-súkromného partnerstva (MAS) a oboznámením sa s Integrovanou stratégiou rozvoja územia.*

Združenie pôsobí v území geograficky ohraničenom katastrálnymi hranicami členských obcí: Kolačkov, Jakubany, Nová Ľubovňa, Stará Ľubovňa, Chmeľnica, Hajtovka, Matysová, Malý Lipník, Sulín, Mníšek nad Popradom.

**V súčasnosti MAS ĽUBOVNIANSKO združuje naledujúcich členov:**

**Verejný sektor**:

Kolačkov, Jakubany, Nová Ľubovňa, Stará Ľubovňa, Chmeľnica, Hajtovka, Matysová, Malý Lipník, Sulín, Mníšek nad Popradom;

**Súkromný sektor:**

PRVÁ KÚPEĽNÁ a. s., Kúpele 2030, 065 11 Nová Ľubovňa;

Družstvo MRAZINA, Medzibrodie 13, Mníšek nad Popradom;

URBARIÁT pozemkové spoločenstvo vlastníkov, 065 11 Nová Ľubovňa;

Havran SL s. r. o. Stará Ľubovňa, Mýtna 47, 064 01 Stará Ľubovňa;

Neupauer, s. r. o., Chmeľnica 254, 064 01 Stará Ľubovňa;

Veronika Olšavská, 065 11 Nová Ľubovňa č. 386;

Michal Turlík, 065 11 Nová Ľubovňa č. 167;

Ing. Ján Koneval, 17.novembra 18, 064 01 Stará Ľubovňa

**Neziskový sektor:**

JAVORINA, Kolačkov 216, 065 11 Nová Ľubovňa.

Naša Ľubovňa, o.z, Štúrova 32, 06401 Stará Ľubovňa

Nezisková organizácia Michala Strenka, Mýtna 1654/15A, 06401 Stará

Ľubovňa

**Integrovaná stratégia rozvoja územia**

Za prioritné si MAS ĽUBOVNIANSKO určila podporu trvalo udržateľného rozvoja celého územia a aktivít realizovaných v prospech obcí, neziskových organizácií, malých a stredných podnikateľov a iných subjektov a občanov pôsobiacich v danom území.

**Ciele MAS ĽUBOVNIANSKO:**

* vypracovať a implementovať integrovanú stratégiu rozvoja územia;
* presadzovať a rozvíjať miestnu medzisektorovú spoluprácu v rámci obnovy a rozvoja územia;
* chrániť prírodné a kultúrne hodnoty územia;
* podporovať efektívne a dlhodobo udržateľné využitie potenciálu územia prispievajúce k skvalitňovaniu života na vidieku;
* propagovať rozvoj vidiek a vidieckych činností medzi obyvateľmi;
* rozvíjať spoluprácu na regionálnej, národnej a medzinárodnej úrovni, atď.;
* podporovať a realizovať najmä aktivity zamerané na zvyšovanie sebadôvery a aktivizácie občanov členských obcí a aktivít napomáhajúcich integrácii zdravotne znevýhodnených skupín ľudí do spoločnosti, starostlivosť o seniorov;
* podpora mladých talentov a vytváranie podmienok a akcií na rozvoj výchovno-vzdelávacích aktivít a športu medzi mládežou;
* organizovať odborné semináre, konferencie a sympózia zamerané na výmenu skúseností v oblasti činnosti združenia;
* budovať informačnú databázu pre účely realizácie svojho cieľa;
* organizovať vzdelávacie, kultúrne, environmentálne a iné spoločenské akcie propagujúce ciele združenia;
* vytvoriť efektívne kontakty a spolupracovať s orgánmi verejnej správy, zástupcami ostatných sektorov a s inými domácimi a zahraničnými subjektmi;
* šíriť informácie o svojej činnosti;
* vydávať a šíriť periodické i neperiodické publikácie, najmä edičná činnosť zameraná na ciele a úlohy združenia;
* poskytovať vzdelávacie, poradenské, informačné služby zamerané na podporu rozvoja regiónu;
* participovať na príprave a spracovaní strategických dokumentov združenia a jeho členov;
* strategicky perspektívne plánovať trvalo udržateľný rozvoj regiónu v oblasti územnej pôsobnosti združenia, zohľadňujúce ochranu životného prostredia, časovú aj kapacitnú disponibilnosť materiálnych a ľudských zdrojov podmieňujúcich úspešný rozvoj ekonomického potenciálu regiónu;
* pripravovať a implementovať projekty investičného charakteru v oblastiach: ľudské zdroje, šport, kultúra, sociálna a zdravotnícka oblasť, cestovný ruch, životné prostredie, protipovodňová ochrana, kultúrne dedičstvo, regionálny rozvoj a rozvoj vidieka.

**Financovanie stratégie CLLD**

V rámci nástroja ***CLLD*** sa bude uplatňovať diferencované financovanie MAS. Pre každú MAS je riadiacim orgánom stanovená jednotná minimálna výška finančných prostriedkov na 1 stratégiu. Táto suma bude môcť byť navýšená na základe stanovených kritérií (napr. veľkosť MAS, zameranie stratégie a pod.). Pri operáciách implementovaných v rámci stratégii ***CLLD*** výška podpory závisí od výšky oprávnených nákladov.

Financovanie zahŕňa aj **„Prípravnú podporu“** (podopatrenie 19.1.), ktorej cieľom je pripraviť vidiecke verejno-súkromné partnerstvá, na implementáciu nástroja ***CLLD***. V rámci nej budú oprávnenými náklady súvisiace s budovaním kapacít, odborným vzdelávaním a vytváraním sietí, s cieľom vypracovať a uskutočňovať stratégiu ***CLLD***. Oprávnené na podporu budú všetky partnerstvá založené na princípoch ***Leader***, t. j. tie ktoré neimplementovali prístup ***Leader*** v predchádzajúcom období v rámci osi 4 ***Leader*** v ***PRV*** 2007 - 2013 (max. 15 000 EUR), ako aj tie, ktoré v období 2007 - 2013 už získali štatút MAS, pričom tieto budú mať výšku podpory zníženú (max. 5000 EUR), z dôvodu, že už majú skúsenosti s s prístupom ***Leader***, majú vybudované kapacity, sformované územie a pod.

Finančný rámec stratégie ***CLLD*** uvádza celkový rozpočet v zmysle maximálnych limitov uvedených v systéme riadenia ***CLLD*** pre programové obdobie 2014 – 2020. Na financovanie operácií v rámci stratégie ***CLLD*** a na financovanie chodu MAS sú uvedené zdroje z ***IROP*** a***PRV***, vlastné zdroje a iné zdroje.

Celkové zdroje pre MAS z ***PRV*** a ***IROP***:

* celkové zdroje z ***PRV*** a ***IROP*** (maximálny limit podľa vzorca pre MAS

v súlade s kapitolou 6.4 Systému riadenia ***CLLD***) - 3 066 670 €;

* operácie v rámci implementácie stratégie ***CLLD*** – 2 453 336 €;
* chod MAS a animácie – 613 334 €.